יו"ר ועדת הכנסת שגם אמור להיות האדם שיקים את הוועדה הציבורית פתח את הפתח לדרישות חבריו בדיון בוועדה ביום ראשון • הח"כ שיזם את הצעת החוק לפיקוח על שכר הח"כים - העלה דרישות בעצמו
הוועדה הציבורית לשכר הח"כים ותנאיהם עדיין לא כונסה (מאז ינואר 2019), אבל רשימת הדרישות של חברי הכנסת ממשיכה להתארך. כך עלה מהדיון בוועדה המשותפת לוועדת הכנסת וועדת הכספים ביום ראשון השבוע. בינתיים, יו"ר ועדת הכנסת ניר אורבך מתמהמה עם הקמת הוועדה. ח"כ בועז טופורובסקי, שהוא זה שחתום על ההצעה להוציא את הפיקוח על שכר הח"כים מידיהם – העלה בעצמו דרישות.  "אנחנו רוצים לקדם את הקמת הוועדה הציבורית שאמורה לדון גם בתנאי העוזרים הפרלמנטריים ועובדי הסיעות בכנסת", אמר אורבך בדיון, והניח בצורה זאת את התשתית לרשימה ההולכת ומתארכת של דרישות. "נושא נוסף הוא עוזר נוסף לחברי כנסת המשמשים בוועדות שונות כמו הוועדה למינוי שופטים".  אורבך למעשה יצר בדבריו את הפתח לדרישות הח"כים. בסוף הדיון הוא הוסיף: "כשתקום הוועדה הציבורית (שהוא אמור להקים, ע.ב) אנחנו נקיים דיון כאן בוועדת הכנסת. לדעתי זה יהיה גם יותר חזק אם נבוא מתואמים יחד לוועדה". כמו שקורה בדרך כלל, נושא תנאי השכר הוא הנושא שבו הח"כים לא מתקשים למצוא קרקע משותפת. "היועצים נמצאים איתנו בסיורים", אמר ח"כ ינון אזולאי (ש"ס) כשביקש לתקצב הוצאות רכב וארוחות נוספות לעוזרים. "צריך לעשות חשבון ולתת לחלקם אחזקת רכב. היועצים באים איתנו מערים אחרות וצריך לשים את זה על שולחנה של הוועדה הציבורית". ח"כ נעמה לזימי (העבודה) וח"כ בועז טופורובסקי (יש-עתיד) ביקשו עוד מראש לשריין בתקציב תוספת שכר עתידית ליועצים הפרלמנטריים. חשב הכנסת חיים אבידור ענה לדרישה זו ואמר: "אם נעמוד בפני עובדה כי עלינו לשלם תוספת שכר נבוא לוועדה הזו ונבקש להעביר לתוספת שכר". בקשה זו, כמו הקודמת, הבהיר אבידור, דורשת אישור של הוועדה הציבורית שכיום לא קיימת.  אבידור אף ציין שלעוזרים הפרלמנטריים יש כבר עכשיו תנאים חסרי תקדים בשירות הציבורי: "אני חייב לציין שהוועדה הציבורית הסתכלה על שני צדי המטבע ולכן הכירה להם בוותק נצבר בתפקידים אחרים. בנוסף הם מקבלים תוספת שכר של 4% בכל שנת ותק. זה לא קיים בשום מקום אחר".  ח"כ שלמה קרעי (הליכוד) טען שצריך לאפשר לח"כים להשפיע על תנאי השכר של העוזרים ולאפשר להם  להעסיק יועץ בתנאים מיוחדים ואף לפצל משרות. מנכ"ל הכנסת גיל סגל הזכיר גם כאן שכשתתכנס הוועדה הציבורית הם מוזמנים לפנות אליה. בשנת 2015 אישרו הח"כים לעצמם להעסיק עוזר פרלמנטרי שלישי למרות התנגדותה של הוועדה הציבורית. בשנת 2018 אישרה הכנסת עוזר גם ליו"ר הקואליציה ומרכז האופוזיציה, תפקידים שלא באמת מוגדרים בשום מקום. גם שם התנגדה תחילה הוועדה הציבורית אך שינתה את עמדתה לאחר לחץ מחברי הכנסת.  הטעם העיקרי להתנגדות לבקשות אלו היה שזה למעשה בור ללא תחתית, כל עוד תפקיד העוזרים הנוספים לא מוגדר. לדוגמה, כבר היום יש חברי כנסת שלא עושים דבר בכנסת. הם זכאים לשלושה עוזרים שבמקרה הטוב משמשים כנהגים. נוסף על כך, יש טעם רע כי עוד טרם קמה הוועדה ולח"כים יש כבר רשימת דרישות לוועדה הציבורית. על הדרישות הללו הם צפויים להציג, כמו תמיד, חזית אחידה.  אך הבעיה העיקרית היא לא דרישות הח"כים, אלא העובדה שמי שבסופו של יום מחליט אם לאשר אותן או לא אלו הם הח"כים עצמם. הוועדה הציבורית כיום רק ממליצה. ח"כ בועז טופורובסקי הגיש לאחרונה הצעת חוק שתשנה את המצב ותהפוך את הוועדה למחליטה. ראוי כי טופורובסקי ושאר חברי יש עתיד יפעלו קודם לשינוי החוק בטרם יבואו בדרישות לוועדה שעדיין לא קמה. 